વડા પ્રધાને લાદેલી નોટબંધી પછી દેશમાં નાણાભીડની મોટી સમસ્યા સર્જાઈ છે. હવે સમગ્ર દેશને કેશલેસ ટ્રાન્ઝેક્શન તરફ વાળવા સરકારે અભિયાન છેડ્યું છે. જેથી મોબાઈલ એપ. અને ડિજિટલ વૉલેટની સાથે કાર્ડ સ્વાઈપ મશીન પીઓએસ (પોઈન્ટ ઓફ સેલ)ની માગમાં ઉછાળો આવ્યો છે. શું તમારે ત્યાં કાર્ડ સ્વેપથી પેમેન્ટ થાય છે? એવો સવાલ હવે મોટાભાગના ગ્રાહકો કરી રહ્યા છે. સરકાર સમગ્ર ઈકોનોમીને કૅશલેસ કરવાની વાતો કરે છે, પરંતુ ખાટલે મોટી ખોડ એ છે કે વેપારીઓને માગ મુજબ સ્વાઈપ મશીન ઉપલબ્ધ કરવામાં સરકાર નિષ્ફળ નીવડી છે.